## Odluka o osnovnim obilježjima novčanice od 20 kuna - izdanje 7. ožujka 2001.

### NN 44/2001 (16.5.2001.), Odluka o osnovnim obilježjima novčanice od 20 kuna - izdanje 7. ožujka 2001.

# HRVATSKA NARODNA BANKA

if !supportEmptyParas endif

753

Na temelju članka 21.
stavak 1. i članka 38. stavak 3. pod n) Zakona o Hrvatskoj narodnoj banci
(»Narodne novine« br. 36/2001), Savjet Hrvatske narodne banke na sjednici
održanoj 9. svib­nja 2001. godine, donio je

## ODLUKU

### O OSNOVNIM OBILJEŽJIMA NOVČANICE OD 20 KUNA – IZDANJE 7. OŽUJKA 2001.

1. Hrvatska narodna
banka izdaje novčanicu od 20 kuna s datumom izdanja 7. ožujka 2001.

2. Novčanica od 20
kuna – izdanje 7. ožujka 2001. tiskana je na višetonskom zaštićenom papiru
crvenkaste nijanse, s ugra­đe­nim pozicioniranim vodenim znakom i zaštitnom
kovinskom niti. Zaštitna kovinska nit vidljiva je u određenom broju prozorčića
s efektom prelijevanja boja dugina spektra. Na zaštitnoj kovinskoj niti
otisnuta je, u neprekinutom nizu, oznaka nominalne vrijednosti i međunarodna
kratica naziva novčane jedinice »20 HRK«.

3. Novčanica od 20 kuna - izdanje 7. ožujka 2001.
dimenzija je 130 mm x 65 mm.

4. Novčanica od 20 kuna -
izdanje 7. ožujka 2001. izgleda ovako:

1) S lica: zaštitna tonska podloga tiskana je
trobojnim visokim zaštitnim tiskom u duginu spektru s iridescentnim efektom.
Preko zaštitne podloge tiskani su glavni motivi tehnikom trobojnoga linijskog
dubokog tiska. Dvije boje fluoresciraju pod ultra­ljubičastim svjetlom.

Na desnoj strani novčanice nalazi se gravira portreta
Josipa Jelačića, bana hrvatskih zemalja, koji se proslavio borbom protiv Mađara
za očuvanje Hrvatske.

Na margini portreta tiskana je crnom bojom oznaka
serije i serijskog broja, koja sadrži jedno slovo, zatim sedam znamenaka i na
kraju drugo slovo. Slovo sprijeda i slovo na kraju primjetno su odmaknuta od
znamenaka. Oznaka serije i serijskog broja pod ultraljubičastim svjetlom
fluorescira u zelenoj boji.

Između portreta i desnoga bočnog ruba novčanice,
primjenom optički varijabilne boje, tiskana je pravokutna podloga. Unutar
podloge otisnute su u negativu oznake nominalne vrijednosti, u naizmjeničnim
vodoravnim redcima, u kojima se oznake izmjenjuju u različitim veličinama, tako
da je u jednom retku otisnuta jedna veća oznaka »20«, dok su u idućem retku
otisnute dvije manje oznake »20 20«.

Preko pravokutne podloge otisnuti su odozgo prema
dolje sljedeći elementi: naizmjenični mikrotisak natpisa »HNB KUNA HNB« i »KUNA
HNB KUNA«, koji se izmjenjuju u vodoravnim valovitim redcima; oznaka nominalne
vrijednosti »20« u negativu unutar linijske šare, gdje se linije međusobno
isprepleću tvoreći skup raznovrsnih kvadratnih i trokutastih elemenata;
naizmjenični mikrotisak natpisa »HNB KUNA HNB« i »KUNA HNB KUNA«, koji se
izmjenjuju u vodoravnim valovitim redcima; latentna slika s natpisom »KUNA«,
koji natpis je dobiven posebnom tehnikom križanja linija otisnutih linijskim
dubokim tiskom, a natpis je vid­ljiv samo pod određenim kutom; crtež dvorca
grofa Eltza u Vukovaru; naizmjenični mikrotisak natpisa »HNB KUNA HNB« i »KUNA
HNB KUNA«, koji se izmjenjuju u vodoravnim valovitim redcima.

Između portreta i pravokutne podloge, usporedo s
unutarnjim rubom pravokutne podloge, tiskan je u dva retka tekst »JOSIP JELAČIĆ«
»1801 - 1859.«.

U lijevom gornjem
kutu crteža novčanice nalazi se kvadrat u negativu. Unutar kvadrata otisnut je
manji kvadrat, a uzduž njegovih stranica tiskan je natpis »20 KUNA«. Unutar
manjega kvadrata tiskani su trokutasti elementi koji se, kad se kroz novčanicu
gleda prema izvoru svjetlosti, tako dopunjavaju da s odgo­va­rajućim elementima
na naličju novčanice tvore slovo »H«. Na mjestu kvadrata papir je novčanice
nešto tanji, što ga čini prozirnijim.

U gornjem lijevom kutu crteža novčanice tiskan je
tehnikom ispupčenog tiska kvadrat s grbom Republike Hrvatske. Obodne linije
grba tiskane su u negativu. Vodoravno uz desni rub kvadrata, u istoj visini s
njime, tiskan je mikropismom u šesnaest redaka tekst himne Republike Hrvatske
»Lijepa naša« Antuna Miha­no­vića.

U središnjem dijelu novčanice tiskan je mikropismom u
neprekinutom nizu tekst »REPUBLIKA HRVATSKA BAN JELA­ČIĆ«. Tekst je tiskan u
iskošenim zgusnutim redcima, odozgo prema dolje, tvoreći tri pravokutne plohe
koje se preklapaju. Primjenom linijskoga dubokog tiska stvoren je dojam
prostornosti između ploha.

U gornjem i donjem dijelu središnjeg polja novčanice
tiskana je tonska podloga. Linije u tonskoj podlozi tako su isprepletene da
tvore niz kvadratića koji simboliziraju elemente grba Republike Hrvatske. Tanke
linije, tiskane s efektom duginih boja, daju kvadratićima različitu i
neprekinutu obojenost. Tonska podloga proteže se do donjega ruba crteža
novčanice i djelomice je vidljiva između portreta i pravokutnika tiskanog
optički varijabilnom bojom. S lijeve strane tonska podloga omeđuje crteže na
nov­čanici.

Uz donji rub tonske podloge tiskana je tehnikom
dubokog tiska brojka »20«. Reljefne linije kojima je otisnuta brojka međusobno
se isprepleću tvoreći unutar znamenaka skup različitih geometrijskih likova.

U središnjem dijelu lijevog polja novčanice, unutar
više­tonskog papira, ugrađen je vodeni znak s likom Josipa Jelačića. Bezbojni
lik u vodenom znaku okrenut je prema središnjem dijelu novčanice.

Uz gornju marginu novčanice iznad vodenoga znaka, na
pod­lozi otisnutoj optički varijabilnom bojom, fragment je motiva dvorca grofa
Eltza u Vukovaru.

Između fragmenta dvorca grofa Eltza i vodenog znaka
tiskana je crnom bojom oznaka serije i serijskog broja, koja sprijeda sadrži
jedno slovo, zatim sedam znamenaka i na kraju drugo slovo. Slovo sprijeda i
slovo na kraju stapaju se sa znamenkama u jednu cjelinu, bez povećanog razmaka.
Oznaka serije i serijskog broja pod ultraljubičastim svjetlom fluorescira u
zelenoj boji.

Između donje margine novčanice i vodenog znaka, na
podlozi otisnutoj optički varijabilnom bojom, fragment je motiva dvorca grofa
Eltza u Vukovaru.

Uz lijevi rub novčanice tiskan je tehnikom ispupčenog
tiska, odozdo prema gore, natpis »HRVATSKA NARODNA BANKA«, s efektom duginih
boja, gdje početna ljubičasta boja na slovima AR postupno prelazi u crvenu
boju.

U donjem lijevom kutu tiskan je tehnikom ispupčenog
tiska znak za slijepe osobe u obliku kvadrata položenog na jedan od vrhova.
Unutar kvadrata otisnut je u negativu, u devet redaka, mikropismom tekst
»REPUBLIKA HRVATSKA« koji je vidljiv pod povećalom.

Uz lijevi rub crteža novčanice, na
višetonskoj boji papira, tiskan je tehnikom ispupčenog tiska, odozdo prema
gore, natpis »DVADESET KUNA«.

2) S naličja:
zaštitna tonska podloga tiskana je trobojnim visokim zaštitnim tiskom u duginu
spektru. Dvije boje fluoresciraju pod ultraljubičastim svjetlom.

Na crtežu novčanice, u gornjem dijelu, dominira motiv
dvorca grofa Eltza u Vukovaru.

Iznad motiva dvorca, uz rub crteža novčanice, tiskan
je u dva retka tekst »VUKOVAR« »DVORAC ELTZ XVIII ST.«.

U podnožju motiva dvorca tiskan je motiv »Vučedolske
golubice«, keramičke kultne posude u obliku ptice.

Lijevo od motiva posude tiskan je u dva retka tekst
»VU­ČEDOLSKA GOLUBICA« »2800 - 2500 GOD. PR. KR.«.

Ispod motiva dvorca, u donjem desnom kutu crteža nov­čanice,
tiskana je brojka »20«. Unutar svake znamenke, u plošnom dijelu, nalazi se niz
isprepletenih linija koje čine skup različitih geometrijskih likova.

U gornjem desnom kutu crteža novčanice, iznad motiva
dvorca, tiskan je u negativu kvadrat. Unutar kvadrata otisnut je linijama manji
kvadrat, a uzduž njegovih stranica natpis »20 KUNA«. Unutar manjega kvadrata
tiskani su trokutasti elementi koji se, kad se kroz novčanicu gleda prema
izvoru svjetlosti, tako dopunjuju da s odgovarajućim elementima na licu
novčanice tvore slovo »H«.

U gornjem lijevom kutu crteža novčanice, usporedo s
lijevim rubom crteža, tiskana je u negativu, odozgo prema dolje, brojka »20«.
Brojka je tiskana unutar polja što ga čini niz linija koje se međusobno
isprepleću tvoreći skup različitih geometrijskih likova.

Tonska podloga novčanice, gornji središnji dio crteža
nov­čanice i polje uz lijevi rub tiskani su tako da isprepletene linije tvore
niz kvadratića koji simboliziraju elemente grba Republike Hrvatske. Tanke
linije, tiskane s efektom duginih boja, daju kva­dratićima različitu i
neprekinutu obojenost.

Tonska podloga novčanice, gornje desno polje i polje u
podnožju motiva dvorca, sastoji se od raznobojnih vodoravnih traka unutar kojih
je naizmjence otisnut mikropismom tekst »REPUB­LIKA HRVATSKA - VUKOVAR« i
ornamentika iz krune grba Republike Hrvatske. Svaki drugi par redova, s tekstom
i ornamentikom, tiskan je u negativu.

Uzduž lijevog ruba crteža novčanice, na rubu višetonskog
papira, tiskan je sitan tekst »DESIGN: M+Š ŠUTEJ – GIESECKE & DEVRIENT,
GERMANY - V. ŽILJAK«.

U desnom polju novčanice, u središnjem dijelu
višetonskog papira, ugrađen je vodeni znak s likom Josipa Jelačića. Bezbojni
lik u vodenom znaku okrenut je prema središnjem dijelu nov­čanice.

U gornjem dijelu višetonskog papira, uz vodoravni rub
novčanice, tiskan je u dva retka tekst »ZAGREB, 7. OŽUJKA 2001.« »GUVERNER«.
Ispod teksta tiskan je faksimil potpisa dr. Željka Rohatinskog, guvernera
Hrvatske narodne banke.

Tekst i faksimil potpisa tiskani su ljubičastom bojom
koja fluorescira pod ultraljubičastim svjetlom.

Desno od toga teksta, uz rub novčanice, tiskan je
odozgo prema dolje natpis »HRVATSKA NARODNA BANKA«.

Uzduž desnog ruba crteža novčanice tiskan je odozgo
prema dolje natpis »DVADESET KUNA«. Uzduž istog ruba, ali pri dnu, tiskan je
također odozgo prema dolje sitan tekst »Š HRVATSKA NARODNA BANKA«.

5. S lica i naličja
novčanice prevladava ljubičasto-crvenkasta boja.

6. Ova Odluka stupa
na snagu danom objave u »Narodnim novinama«.

O. br. 586/2001.
Zagreb, 9. svibnja 2001.

Predsjednik Savjeta
Hrvatske narodne banke
guverner
Hrvatske narodne banke
**dr. sc. Željko Rohatinski**, v. r.

if !supportEmptyParas endif

Odluka, NN 44/2001-753